**POZIV ZA DOSTAVLJANJE PREDLOGA PROJEKATA – GRANTOVI ZA JAČANJE LOKALNIH ZAJEDNICA 2022.**

**Smernice za podnosioce predloga projekata**

**Krajnji rok za podnošenje predloga projekata je**

**8.7.2022. godine, do 17.00 časova**

**Sve informacije i dokumenta možete naći na**

[**www.act.org.rs**](http://www.act.org.rs)

**17.6.2022. godine**

**SADRŽAJ**

[LISTA SKRAĆENICA 3](#_Toc104555555)

[REZIME 3](#_Toc104555556)

[OSNOVNE INFORMACIJE O PROJEKTU 4](#_Toc104555557)

[1.1. Projekat „Zajedno za aktivno građansko društvo – *ACT*” 4](#_Toc104555558)

[1.2. Poziv za dodelu grantova za jačanje lokalnih zajednica 5](#_Toc104555559)

[1.3. Aktivnosti za koje se može tražiti podrška u okviru Poziva 6](#_Toc104555560)

[USLOVI ZA UČEŠĆE 7](#_Toc104555561)

[2.1. Opšti kriterijumi za učešće u Pozivu 7](#_Toc104555562)

[2.2. Finansijski parametri i prihvatljivost troškova 9](#_Toc104555563)

[2.2.1. Finansijski okvir 9](#_Toc104555564)

[2.2.2. Prihvatljivi troškovi 10](#_Toc104555565)

[2.2.3. Neprihvatljivi troškovi 10](#_Toc104555566)

[POSTUPAK PODNOŠENJA PREDLOGA PROJEKATA 10](#_Toc104555567)

[3.1. Kako podneti predlog projekta za učešće u Pozivu 10](#_Toc104555568)

[3.2. Rok za podnošenje predloga projekata 11](#_Toc104555569)

[PROCES ODABIRA 11](#_Toc104555570)

[4.1. Proces odabira 11](#_Toc104555571)

[4.2. Kriterijumi za ocenu predloga projekata 12](#_Toc104555572)

[4.2.1. Obaveštavanje o rezultatima Poziva i rokovi za podnošenje prigovora 13](#_Toc104555573)

[4.3. Okvirni vremenski period za realizaciju prvog Poziva 13](#_Toc104555574)

[SPROVOĐENJE AKTIVNOSTI I IZVEŠTAVANJE 14](#_Toc104555575)

# LISTA SKRAĆENICA

*ACT* – Projekat „Zajedno za aktivno građansko društvo“

APR – Agencija za privredne registre

EU – Evropska unija

EUR – Evro

JLS – Jedinica lokalne samouprave

NBS – Narodna banka Srbije

NG – Neformalna grupa građana

OGD – Organizacija građanskog društva

PDV – Porez na dodatu vrednost

RSD – Srpski dinar

*SDC* – Švajcarska agencija za razvoj i saradnju

# REZIME

**Donator**: Švajcarska agencija za razvoj i saradnju *(SDC)*

**Implementacioni partneri/**tehnička podrška: *HELVETAS Swiss Intercooperation* i Udruženje građana za demokratiju i građansko obrazovanje *Građanske inicijative*

Cilj Poziva: Podrška lokalnim zagovaračkim inicijativama i akcijama organizacija građanskog društva (OGD) i neformalnim grupama (NG) uz uključivanje građana.

* **Iznos** po predlogu projekta: **do 350.000,00 RSD**
* **Trajanje** pojedinačnih ugovora: **6 meseci**
* **Ciljna grupa:** Organizacije građanskog društva (OGD) i neformalne grupe građana (NG) u Srbiji
* Ključni pravci delovanja: uključivanje i mobilizacija građana, praćenje sprovođenja zakona i politika, rodna ravnopravnost i povezane teme, socijalna inkluzija i ranjive grupe, decentralizacija, ljudska i građanska prava, zaštita životne sredine i dobro upravljanje.

U okviru ovog poziva biće podržano **maksimalno 6 OGD/NG** da sprovedu svoje inicijative i akcije, uključujući minimum 50% organizacija koje deluju van područja teritorije Grada Beograda.

# OSNOVNE INFORMACIJE O PROJEKTU

## Projekat „Zajedno za aktivno građansko društvo – *ACT*”

Projekat „Zajedno za aktivno građansko društvo” (*ACT*) zamišljen je kao četvorogodišnja podrška OGD u Srbiji (2019-2023.) sa ciljem da se što lakše izbore sa izazovima u vezi sa aktivizmom građanskog društva u Srbiji.

Najnoviji međunarodni izveštaji o stanju građanskog sektora u svetu, upozoravaju na to da građanski sektor deluje u sve represivnijem okruženju. Građansko društvo preuzima ulogu posrednika u političkim sukobima, angažujući se na taj način u okruženju koje je često neprijateljski nastrojeno. Republika Srbija kao i Zapadni Balkan u tome ne predstavlja izuzetak. Poslednjih nekoliko godina nivo demokratije u Srbiji opada, o čemu svedoče izveštaji različitih međunarodnih organizacija i institucija.[[1]](#footnote-1)

Na osnovu rezultata istraživanja „[Građanski sektor u Srbiji u 2019. godini – Procena stanja u organizacijama građanskog društva](https://act.org.rs/wp-content/uploads/2020/01/CSO-Sector-in-Serbia-2019_Full-study_FINAL.pdf)“ evidentno je da postoji čvrsto uverenje da većina građana ovaj sektor ne doživljava kao svoj. Usled nedostatka jasne i kontinuirane komunikacije sa građanima, ali i zbog nejasnih koncepata, vrednosti, misija i vizija, građanskog društvo je i dalje prevashodno usmereno ka potrebama donatora, a daleko manje ka rešavanju problema građana. Ovo prati negativan imidž čitavog sektora u medijima, nedovoljan broj inicijativa koje OGD/NG sprovode zajedno sa građanima, uz odsustvo redovne dvosmerne komunikacije i nedovoljnoj posvećenosti građanskog društva otvorenom dijalogu i boljoj saradnji sa građanima. Poseban izazov predstavlja saradnja građanskog društva sa organima lokalne samouprave, a navedeni razlozi za to su: nedovoljni kapaciteti/stručnost organa lokalne samouprave, gledanje na saradnju sa aspekta finansiranja udruženja od strane organa lokalne samouprave, kao i odbijanje nekih organizacija da iz različitih razloga sarađuju sa predstavnicima institucija. Ovo prati i podatak da većina građana i dalje ne učestvuje u aktivnostima u vezi sa donošenjem odluka o njihovoj lokalnoj zajednici.

**Svrha *ACT* projekta** je:

*Doprinos aktivnom civilnom društvu za dobrobit svih ljudi i povećano učešće građana u donošenju odluka, posebno na lokalnom nivou*.

***ACT* projekat ima predviđena tri specifična cilja** od kojih je prvi u vezi sa ovim Pozivom:

***Specifični cilj 1:******efikasne i finansijski održive OGD odgovorne prema građanima, OGD koje mobilišu podršku građana i zastupaju interese građana u procesima donošenja odluka,***

*Specifični cilj 2: OGD povećale svoje učešće u mrežama i savezima kako bi uvećale uticaj na donosioce odluka za dobrobit njihovih zajednica,*

*Specifični cilj 3: OGD i JLS primenjuju zajedničke inicijative za donošenje odluka i pružanje usluga građanima.*

Predviđeni rezultati *ACT* projekta su:

1. **Povećani kapaciteti OGD/NG za predstavljanje interesa građana.** *ACT* projekat kroz svoje specifične ciljeve nastoji da osnaži OGD i NG kroz finansijsku ali i nefinansijsku podršku. Finansijska podrška se ogleda u grantovima koji su namenjeni za pojedinačne OGD/NG i podršku njihovim zagovaračkim inicijativama kako bi građani povećali svoje učešće u procesima donošenja odluka a posebno na lokalnom nivou. Nefinansijska podrška, sa druge strane, predstavlja komplementarnu i paralelnu aktivnost izgradnje i jačanje kapaciteta na polju javnog zagovaranja/upravljanja projektima/digitalnih alata za mobilizaciju građana kroz omogućene obuke i rad sa mentorima.
2. **Jačanje veza OGD/NG sa građanima** u okviru *ACT* projekta podrazumeva definisanje modela podrške i uključivanja građana imajući u vidu njihove navike i potrebe. Većina građana su „posmatrači", odnosno oni koji uočavaju problem ali ne preduzimaju ništa po tom pitanju. Kako bi mobilisali građane, OGD/NG trebalo bi da razviju strategiju kako da od „posmatrača” naprave aktivne građane.

## Poziv za dodelu grantova za jačanje lokalnih zajednica

**Cilj Poziva:** Podrška lokalnim zagovaračkim inicijativama i akcijama OGD i NG uz uključivanje građana.

**Javno zagovaranje** u okviru ovog Poziva se definiše kao organizovano delovanje OGD/NG usmereno ka postizanju pozitivnih društvenih i političkih promena, kroz ostvarivanje uticaja na donosioce odluka i javnost. Krajnji cilj svake inicijative javnog zagovaranja jeste konkretna i jasno definisana promena javne politike ili postojeće prakse javnih institucija odnosno donosilaca odluka. Ovu promenu bi trebalo shvatiti u najširem smislu; tako da ona može obuhvatiti usvajanje nove, ali i promenu, unapređenje ili adekvatniju implementaciju postojeće javne politike, na lokalnom nivou.

Lokalna zajednica je pojam koji uključuje određeno područje – ulicu, blok zgrada, stambene jedinice, mesnu zajednicu ili opštinu kao najšire područje.

Predlozi lokalnih akcija organizacija i neformalnih grupa građana koje se prijavljuju treba da se odnose na **rešavanje identifikovanih problema u lokalnoj zajednici uz naglasak na direktnu saradnju, odnosno uključivanje i učešće što većeg broja građana date lokalne zajednice.**

Dobitnicima granta *ACT* projekat će pružiti dodatnu podršku kroz program **izgradnje i razvoja kapaciteta** u kojem je **obavezno učešće** podržanih OGD/NG. Aktivnosti izgradnje i razvoja kapaciteta će se sastojati iz treninga i mentorske podrške iz oblasti javnog zagovaranja. Više informacija o programu nalaze se u Aneksu C.

## Aktivnosti za koje se može tražiti podrška u okviru Poziva

Ovaj Poziv će finansirati aktivnosti kojima se povećava uticaj, informisanost i zagovarački kapaciteti građanskog društva, zasnovane na prepoznatim potrebama i utvrđenim problemima građana u lokalnim zajednicama, i usmerene na rešavanje tih problema uz uključivanje što većeg broja ljudi.

Sve pojedinačne predložene aktivnosti trebalo bi da imaju za cilj uspostavljanje i jačanje veza sa građanima u rešavanju problema lokalnih zajednica. Sve predložene akcije i inicijative moraju biti od javnog interesa, odnosno moraju imati potencijal da unaprede kvalitet života za veći broj građana određene lokalne zajednice.

Predlozi koji se podnose mogu se odnositi isključivo na manje zahteve u datoj lokalnoj zajednici uz mobilizaciju i uključivanje što većeg broja građana.

Predložene aktivnosti, pored navedenih primera niže u tekstu, mogu podrazumevati **različite modele uključivanja građana, sprovođenja kampanja podizanja svesti o nekom problemu u lokalnoj zajednici, osmišljavanja i pokretanja zagovaračkih inicijativa i akcija, promovisanja promena koje žele da se postignu u lokalnoj zajednici** itd.

Spisak pojedinačnih aktivnosti koje se mogu finansirati obuhvata:

* Sprovođenje kampanja podizanja svesti o prepoznatom problemu u zajednici;
* Učešće u javnim raspravama u procesu donošenja odluka na lokalnom nivou;
* Organizacija zborova u mesnoj zajednici u skladu sa Zakonom o lokalnoj samoupravi i statutom JLS;
* Praćenje primene propisa i rada institucija u oblasti primene javnih politika i zakona;
* Sprovođenje istraživanja, izrada analiza javnih politika i predloga izmena ili dopuna javnih politika;
* Obuke, radionice, debate, sastanci i drugi javni događaji kojima se doprinosi ostvarivanju očekivanog rezultata poziva.
* Razvoj onlajn alata radi povećanja uticaja kod građana;
* Mobilisanje javne podrške kroz javni nastup, organizaciju događaja i korišćenje medija;
* Angažovanje volontera za potrebe lokalnih inicijativa i akcija;
* Promovisanje pozitivnih promena na lokalnom nivou.

# 

# USLOVI ZA UČEŠĆE

## 2.1. Opšti kriterijumi za učešće u Pozivu

**Ko može da podnese predlog projekta?**

**OGD mora da ispunjava sledeće kriterijume:**

* registrovana u skladu sa Zakonom o udruženjima ili Zakonom o fondacijama i zadužbinama,
* OGD koje su u tri poslednje dostupne fiskalne[[2]](#footnote-2) godine imale prosečni godišnji promet manji od 10.000,00 EUR,
* baštini i uključuje načela/vrednosti demokratičnosti, ljudskih prava, transparentnosti, inkluzije, rodne ravnopravnosti, nenasilja, otvorenosti i pristupačnosti;
* OGD čiji principi rada uključuju neposredan rad sa i uključivanje građana, zasnovani su na ljudskim pravima, motivaciji i posvećenosti rukovodstva razvoju na lokalnom nivou, usmereni su na rezultate i održivost.

**NG mora da ispunjava sledeće kriterijume:**

* sastoji se od najmanje troje ljudi koji su okupljeni oko rešavanja problema u zajednici i nisu formalno registrovani,
* baštini i uključuje načela/vrednosti demokratičnosti, ljudskih prava, transparentnosti, inkluzije, rodne ravnopravnosti, nenasilja, otvorenosti i pristupačnosti,
* principi rada NG uključuju neposredan rad sa građanima i uključivanje građana, zasnovani su na ljudskim pravima, motivaciji i posvećenosti razvoju na lokalnom nivou, usmereni su na rezultate i održivost.

OGD/NG koja je već podržana kroz druge Pozive u okviru *ACT* projekta (Poziv za institucionalnu podršku, prvi/drugi Poziv za javno zagovaranje na lokalnom nivou, prvi Poziv za jačanje lokalnih zajednica, prvi/drugi Poziv za podršku mrežama, Poziv za urgentnu podršku, Poziv za ublažavanje posledica izazvane pandemijom *COVID-19,* Poziv za partnerske inicijative OGD i JLS) može da podnese predlog projekta u okviru ovog Poziva.

OGD/NG može najviše dva puta biti podržana u okviru *ACT* projekta, ali ne sme doći do preklapanja aktivnosti i resursa.

OGD/NG podnose predloge projekata **samostalno.**

OGD/NG može podneti samo jedan predlog projekta.

**Ko ne može da podnese predlog projekta?**

* Lica koja nisu registrovana u skladu sa gorenavedenim Zakonima,
* OGD koje su u 3 poslednje dostupne fiskalnegodine imale prosečni godišnji promet veći od 10.000,00 EUR,[[3]](#footnote-3)
* OGD koje nisu izmirile svoje zakonske obaveze po osnovi javnih davanja odnosno plaćanja poreza i doprinosa,
* Religijske OGD,[[4]](#footnote-4)
* OGD/pokreti/NG koje su posredno učestvovale ili planiraju da učestvuju na izborima u Republici Srbiji,
* OGD/NG koje su već dva puta finansijski podržane u okviru *ACT* projekta u okviru bilo kog objavljenog poziva u prethodnom periodu,
* OGD/NG aktivne u kao i podneti projekti iz oblasti kulture, razonode i zabave,
* Predstavništvo strane (međunarodne, regionalne) OGD/NG/pokreta registrovano u Srbiji.

## 2.2. Finansijski parametri i prihvatljivost troškova

### 2.2.1. Finansijski okvir

Maksimalni iznos traženih sredstava po ugovoru je do **350.000,00 RSD.**

Obavezno trajanja predloga projekata je **6 meseci.**

Finansijska sredstva se mogu koristiti samo u roku predviđenom za implementaciju.

Sva plaćanja koja su u suprotnosti sa dolenavedenim pravilima rezultiraće trenutnim obustavljanjem finansiranja i raskidom ugovora. U tom slučaju, podržana OGD/NG je dužna da vrati nepotrošena preostala i nenamenski potrošena sredstva.

OGD/NG moraju transparentno da prikažu podršku drugih donatora za aktuelne ili planirane projekte i aktivnosti koje imaju sličan ili isti fokus kao i ovaj Poziv. Takođe, OGD/NG moraju da predstave podršku koju su imali ili imaju trenutno od Vlade Švajcarske uz posredstvo *SDC*-a ili Ambasade Švajcarske, kroz bilo koji program za projekte koji su završeni u prethodne 3 godine ili koji su u toku.

Za potrebe ovog Poziva, OGD i NG su dužne da otvore poseban tekući račun za sredstva dobijena kroz *ACT* projekat.

Takođe, za potrebe ovog Poziva, **neformalne grupe građana** moraju da izaberu jedan od **dva modela finansijskog upravljanja** **projektom**:

1) **Finansijsko upravljanje projektima vrši Predstavništvo *HELVETAS Swiss Intercooperation SRB*** – neformalne grupe građana dužne su da za svaku stavku odobrenog budžeta dostave predračun za robu ili usluge koji će glasiti na *Predstavništvo HELVETAS Swiss Intercooperation SRB* koje će direktno plaćati račune trećim licima/dobavljačima prema odobrenom budžetu.

2) **Finansijsko upravljanje projektima vrši izabrana OGD u ime neformalne grupe –** neformalne grupe građana dužne su da u samoj prijavi identifikuju OGDkoja će direktno plaćati račune trećim licima/dobavljačima prema odobrenom budžetu u njihove ime.

OGD može, ukoliko za to postoji potreba, da angažuje spoljne saradnike, fizička ili pravna lica, za obavljanje nekog posla koji je predviđen predlogom projekta, ali se očekuje da OGD/NG glavninu aktivnosti sprovode samostalno i da već poseduje većinu potrebnih ljudskih resursa. Sve plate osoblja i pripadajuće naknade se plaćaju na pojedinačne bankovne račune a ne privrednim subjektima koje su registrovali zaposleni. Nije dozvoljeno angažovanje državnih službenika u okviru ovog Poziva.

Podržane OGD/NG su u obavezi da se oslobode PDV-a. Zato je u predlogu budžeta potrebno iskazati sve troškove dobavljača u neto iznosima (RSD) bez iskazanog PDV, dok se troškovi koji se odnose na nadoknade po osnovu ugovora o radu, ugovora o delu i autorskog ugovora iskazuju u bruto iznosu (uključuju i troškove obavezujućih poreza i doprinosa).

Kao opšta informacija svim podnosiocima predloga projekata – sve podržane OGD/NG mogu biti predmet nezavisne finansijske revizije koju je angažovao donator *SDC* ili *ACT* projekat.

### 2.2.2. Prihvatljivi troškovi

Prihvatljivi troškovi su samo oni koji se **odnose na konkretnu realizaciju predloga projekta**. Dozvoljeni troškovi su svi direktni troškovi predviđeni za sprovođenje aktivnosti koje se nalaze u prijavnom formularu i koje su odobrene u postupku selekcije OGD/NG.

Troškovi mogu da uključuju ali nisu ograničeni na:

* Troškove ljudskih resursa,
* Troškove neophodne za sprovođenje projektnih aktivnosti,
* Troškove komunikacije,
* Troškove bankarskih transakcija i provizija u toku sprovođenja projektnih aktivnosti,
* Troškove angažovanja stručnih saradnika/eksperata,
* Putne troškove,
* Troškove knjigovodstva,
* Troškove aktivnosti usmerenih na podizanje vidljivosti projekta i podizanje svesti građana o konkretnoj zagovaračkoj temi,
* Troškove nabavke opreme,
* Troškove pravne pomoći,
* Troškove drugih usluga neophodnih za sprovođenje projektnih aktivnosti.

### 2.2.3. Neprihvatljivi troškovi

Sledeći troškovi su neprihvatljivi za finansiranje:

* Troškovi koji nisu neophodni za sprovođenje predloženih i odobrenih aktivnosti,
* Kamate i drugi dugovi koji su nastali pre početka ugovora i u toku trajanja ugovora;
* Kupovina automobila ili nepokretnosti;
* Kazne;
* Bilo koji troškovi koji su nastali van perioda implementacije ugovora;
* Krediti ili pozajmice trećim licima;
* Troškovi lizinga;
* Troškovi finansirani iz više izvora;
* PDV;
* Artikli koji su već finansirani iz drugih izvora.

# POSTUPAK PODNOŠENJA PREDLOGA PROJEKATA

## 3.1. Kako podneti predlog projekta za učešće u Pozivu

U želji da olakšamo i pojednostavimo postupak podnošenja predloga projekata odlučili smo da ovaj proces sprovedemo elektronski. Na internet stranici [act.civicatalyst.org](https://act.civicatalyst.org/) možete podneti predlog projekta za grant za javno zagovaranje na lokalnom nivou.

Osim predloga projekta koji se elektronski podnosi direktno na internet stranici [act.civicatalyst.org](https://act.civicatalyst.org/), neophodno je priložiti i sledeća dokumenta koja su sastavni deo kompletne aplikacije:

* Aneks B – Okvirni budžet (u RSD),

**Aneks B** predstavlja obrazac za budžet predloga projekta.

U pisanom Uputstvu koje se nalazi na gorenavedenoj internet stranici pronaći ćete sve najčešće nedoumice i njihova rešenja kada je u pitanju podnošenje predloga projekta.

Ukoliko nakon čitanja Uputstva i dalje imate neka pitanja možete se obratiti tehničkoj podršci na: [support@catalystbalkans.org](mailto:support@catalystbalkans.org).

Za sva druga pitanja koja se tiču samog Prijavnog formulara i ovih Smernica i nedoumica oko pojedinačnih pitanja, molimo vas da kontaktirate *ACT* tim na [info@act.org.rs](mailto:info@act.org.rs) najkasnije do 4.7.2022. godine sa naznakom „Poziv za dodelu grantova za jačanje lokalnih zajednica 2022”. *ACT* tim nije obavezan da pruži dodatna pojašnjena za pitanja poslata nakon ovog roka.

Odgovori na postavljana pitanja, pojašnjenja i druge informacije u vezi sa Pozivom i podnošenjem predloga projekata će se redovno ažurirati na internet stranici [www.act.org.rs](https://eur02.safelinks.protection.outlook.com/?url=http%3A%2F%2Fwww.act.org.rs&data=02%7C01%7CDanijela.Bozovic%40helvetas.org%7Ca1a278248ade4a84513e08d7944b9d64%7C060d649d2c9344d28200a3eb9f3c4160%7C0%7C0%7C637140924797108669&sdata=bBNRiFb7syYXvXVDlgMW%2BjE0dWFzZODPPf%2Bdkg2N%2BfI%3D&reserved=0).

U svrhu bližeg predstavljanja Poziva, biće održana onlajn info sesija 23.6.2022. na kojoj će učesnici imati prilike da se bolje upoznaju sa Pozivom. Način prijave za info sesiju će biti naknadno pojašnjen, na internet stranici [www.act.org.rs](https://eur02.safelinks.protection.outlook.com/?url=http%3A%2F%2Fwww.act.org.rs&data=02%7C01%7CDanijela.Bozovic%40helvetas.org%7Ca1a278248ade4a84513e08d7944b9d64%7C060d649d2c9344d28200a3eb9f3c4160%7C0%7C0%7C637140924797108669&sdata=bBNRiFb7syYXvXVDlgMW%2BjE0dWFzZODPPf%2Bdkg2N%2BfI%3D&reserved=0).

## 3.2. Rok za podnošenje predloga projekata

Rok za podnošenje predloga projekata je **8.7.2022**. godine **do 17.00 časova.** Molimo OGD/NG da uzmu u obzir moguće tehničke probleme i svoje predloge projekata ne šalju u poslednjem trenutku.

# PROCES ODABIRA

## 4.1. Proces odabira

Proces odabira grantova za javno zagovaranje na lokalnom nivou se sprovodi u 3 faze.

U prvoj fazi, interna komisija za procenu *ACT* tima, sačinjena od predstavnika Helvetasa i Građanskih inicijativa sprovodi evaluaciju podnetih predloga projekata za zagovaranje na lokalnom nivou. Okvirno vreme trajanja ove faze je 30 dana od roka za podnošenje predloga projekata.

U drugoj fazi, Švajcarska agencija za razvoj i saradnju validira i verifikuje odluku o izboru OGD koja dobijaju sredstva.

U trećoj fazi, a neposredno pre potpisivanja samog ugovora, OGD/NG koje su prošle prethodne 2 faze procesa odabira će u saradnji sa partnerom konzorcijuma koji sprovodi *ACT* projekat, fondacijom Trag, zajednički sprovesti fino modeliranje podnetih predloga projekata u cilju što jasnijeg koncipiranja i sprovođenja predloženih inicijativa i akcija.

Ukoliko postoji potreba, *ACT* tim i OGD/NG podnosilac predloga projekta će zajednički unaprediti postojeću aplikaciju i složiti se oko eventualnih izmena. Takva aplikacija u tom slučaju postaje konačna. Sa druge strane, ukoliko OGD/NG podnosilac predloga projekta ne želi da izvrši predložene izmene u svojoj aplikaciji, *ACT* tim zadržava pravo da tu OGD/NG isključi iz procesa odabira. Ukoliko se to desi, neraspodeljena sredstva će se dodeliti OGD/NG koja se nalazi na prvom sledećem mestu na rang listi.

*ACT* tim će nakon svake faze selekcije na svojoj internet stranici objavljivati rezultate ocena za tu konkretnu fazu.

*ACT* tim zadržava pravo da svaku OGD/NG tokom bilo koje faze procesa odabira pozove na razgovor sa internom komisijom *ACT* tima u cilju detaljnog predstavljanja svog predloga projekta.

*ACT* tim će, nakon konačnog odobrenja od strane donatora, *SDC*-a, formirati rang listu pristiglih predloga projekata u skladu sa kriterijumima za ocenu navedenim u Odeljku 4.2. Najbolje ocenjene projekti i OGD/NG će biti podržane dok se ne dostigne ukupan fond sredstava namenjen za ovaj Poziv (cca. 2.100.000,00 RSD).

## 4.2. Kriterijumi za ocenu predloga projekata

Predlozi projekata će biti ocenjivani u skladu sa sledećim kriterijumima.

|  |
| --- |
| Kriterijumi: |
| I – Kapacitet delovanja OGD/NG – 20%:   * Poštovanje načela/vrednosti demokratičnosti, ljudskih prava, transparentnosti, inkluzije, rodne ravnopravnosti, nenasilja, otvorenosti i pristupačnosti u svojim aktivnostima; * Geografsko područje delovanja OGD/NG;   II – Ideja i relevantnost za lokalnu zajednicu – 40%:   * Predlog projekta je usmeren na rešavanje pitanja od interesa za građane u okviru kog OGD/NG deluje i predlog je dobro objašnjen; * Predlog lokalne akcije ili inicijative je jasan: predlog projekta konkretno obrazlaže metode i predlaže plan aktivnog uključivanja zajednice; * Predloženi budžet je realističan, troškovi su realno procenjeni i predviđena sredstva su dovoljna za realizaciju planiranih aktivnosti;   III – Uticaj OGD i neformalne grupe građana na razvoj lokalne zajednice – 40%:   * OGD/NG je prepoznata u lokalnoj zajednici i utiče na svoje okruženje; * OGD/NG ima potencijal da poveća svoj uticaj u lokalnoj zajednici; * OGD/NG pokazuje posvećenost mobilisanju građana i drugih zainteresovanih strana u lokalnoj zajednici ili tematskoj oblasti. |

### 4.2.1. Obaveštavanje o rezultatima Poziva i rokovi za podnošenje prigovora

Konačno obaveštenje o rezultatima će takođe biti objavljeno na internet stranici [www.act.org.rs](http://www.act.org.rs).

Podnosilac predloga projekta ima pravo prigovora na rezultate ocene u roku od 3 dana od dana objavljivanja konačnih rezultata. Prigovori se podnose elektronskim putem na [info@act.org.rs](mailto:info@act.org.rs) sa naznakom „Prigovor na rezultate Poziva za jačanje lokalnih zajednica 2022“. *ACT* tim je u obavezi da na pristigle prigovore odgovori pisanim putem, u roku koji nije duži od 3 radna dana od dana podnošenja prigovora.

## 4.3. Okvirni vremenski period za realizaciju prvog Poziva

Dole niže u tekstu je predstavljen okvirni vremenski period za realizaciju Poziva, osim za datume navedene u tačkama 2, 3 i 4, *ACT* tim zadržava pravo da izmeni vremenski okvir u dole predstavljenoj tabeli. U ovom slučaju izmenjena tabela sa vremenskim periodom za realizaciju Poziva će biti objavljena na internet stranici [www.act.org.rs](http://www.act.org.rs).

|  |  |  |
| --- | --- | --- |
| 1. Onlajn info sesija | 23.6.2022. godine | 13.00č |
| 2. Krajnji rok za pitanja u vezi sa Pozivom i postupkom podnošenja predloga projekata | 4.7.2022. godine | 16.00č |
| 3. Krajnji rok za odgovore na pitanja u vezi sa Pozivom i postupkom podnošenja predloga projekata | 6.7.2022. godine | 16.00č |
| 4. Krajnji rok za podnošenje predloga projekata | 8.7.2022. godine | 17.00č |
| 5. Evaluacija pristiglih predloga projekata i informisanje podnosilaca | jul/avgust 2022. godine | |
| 6. Potpisivanje ugovora | avgust/septembar 2022. godine | |
| 7. Očekivani početak sprovođenja projekata | septembar 2022. godine | |

# SPROVOĐENJE AKTIVNOSTI I IZVEŠTAVANJE

*ACT* tim je odgovoran za podršku u sprovođenju grantova za jačanje lokalnih zajednica kao i za sprovođenje aktivnosti izgradnje i razvoja kapaciteta.

Podržane OGD/NG su u obavezi da svoje projekte sprovode prema planiranim aktivnostima kao i da učestvuju u programu izgradnje i jačanja kapaciteta. Neučestvovanje u programu izgradnje i jačanja kapaciteta kao i sprovođenje aktivnosti koje nisu odobrene daje pravo *HELVETAS Swiss Intercooperation-*u da raskine ugovor sa podržanom OGD/NG.

Podržane OGD/NG će ugovore potpisati sa *HELVETAS Swiss Intercooperation* koji formalno postaje Ugovaračko telo i centralna tačka za bilo koju vrstu podrške neophodnu za sprovođenje pojedinačnih grantova. Korisnici grantova mogu da očekuju da dobiju prvu ratu granta na poseban tekući račun u roku od mesec dana od potpisivanja ugovora o dodeli grantova koji će sadržati detaljne obaveze *HELVETAS Swiss Intercooperation* i korisnika grantova.

OGD/NG će biti u obavezi da dostavljaju finansijske i narativne izveštaje na kvartalnom nivou. Narativni izveštaji će se dostavljati sa odgovarajućom pratećom dokumentacijom (fotografijama, spiskovima učesnika, i drugim izvorima verifikacije, u skladu sa detaljnim instrukcijama koje će biti naknadno obezbeđene i definisane ugovorom).

1. Prema izveštaju Fridom hausa „Zemlje u tranziciji“ u Srbiji je primetan pad na polju demokratičnosti - sa 3,96 na 3,89 od mogućih 7 indeksnih poena. [*Serbia: Nations in Transit 2021 Country Report | Freedom House*](https://freedomhouse.org/country/serbia/nations-transit/2021) [↑](#footnote-ref-1)
2. Fiskalne godine samo za koje je zvanično objavljen finansijski izveštaj (Bilans stanja i Bilans uspeha) na internet stranici APR. [↑](#footnote-ref-2)
3. Kurs koji će se primenjivati za izračunavanje ostvarenog prometa u fiskalnoj godini je srednji kurs NBS na dan 31.12. za tu fiskalnu godinu ili poslednji radni dan u toj godini. [↑](#footnote-ref-3)
4. Religijske OGD koje isključivo deluju u oblasti pružanja usluga osetljivim grupama i pružaju humanitarnu pomoć mogu da podnesu prijavu u okviru ovog Poziva. [↑](#footnote-ref-4)